C 160/20
FI
Euroopan unionin virallinen lehti
13.4.2022
Neuvoston päätelmät kulttuurienvälisen vaihdon vahvistamisesta digitaalisella aikakaudella taiteilijoiden kulttuurialan ja luovien alojen ammattilaisten liikkuvuuden ja monikielisyyden avulla
sekä
(2022/C 160/07)
EUROOPAN UNIONIN NEUVOSTO, joka
KATSOO SEURAAVAA:
1.
Kulttuurinen ja kielellinen monimuotoisuus on olennainen osa Euroopan unionia ja sen perusarvoja.
Se on omiaan edistämään luovuuden, luomisvapauden ja kulttuurivaihdon kukoistusta sekä monipuolista ja laadukasta kulttuuri- ja taidetarjontaa kaikille eurooppalaisille.
Se edistää kulttuurien ja kielten keskinäistä ymmärtämystä ja kunnioitusta.
Tämä yhteinen perintö, rikkaus ja vahvuus on erityinen piirre niin eurooppalaisten keskinäisissä suhteissa kuin suhteissa muuhun maailmaan;
2.
On olennaisen tärkeää edistää liikkuvuutta ja vaihtoa eurooppalaisten taiteilijoiden, kulttuurialan järjestöjen sekä kulttuurialan ja luovien alojen ammattilaisten välillä sekä kansallisella että Euroopan tasolla Luova Eurooppa -ohjelman mukaisesti, erityisesti covid-19-pandemiakriisin jälkeen.
On myös erityisen tärkeää tukea kulttuurin saatavuutta ja kulttuuriteosten levitystä Euroopassa, mikä rikastuttaa elämäämme yksilöllisellä ja kollektiivisella tasolla;
3.
Taiteilijoiden sekä kulttuurialan ja luovien alojen ammattilaisten liikkuvuutta olisi helpotettava paitsi eurooppalaisten kulttuurialan järjestöjen myös yksittäisten taiteilijoiden ja ammattilaisten keskuudessa, kuten on tehty i-Portunuspilottihankkeissa vuodesta 2018 lähtien.
Tällaisen liikkuvuuden avulla he voivat työskennellä ja luoda yhdessä, verkostoitua, hankkia uusia tietoja, taitoja ja tekniikoita, etsiä inspiraatiota, saavuttaa uusia yleisöjä ja uusia markkinoita sekä päästä osallisiksi uusista uramahdollisuuksista.
4.
Taiteilijoiden sekä kulttuurialan ja luovien alojen ammattilaisten liikkuvuudessa voidaan hyödyntää esimerkiksi taiteilijaresidenssien ja eurooppalaisten järjestöverkostojen tai festivaalien kaltaisia mahdollisuuksia.
Sitä voidaan helpottaa erityisesti kattavalla, täsmällisellä ja monikielisellä tiedotuksella nykyisistä liikkuvuusjärjestelyistä, saatavilla olevasta avusta ja ohjelmista, joissa otetaan huomioon yleinen liikkuvuustilanne;
5.
Euroopan tasoisilla liikkuvuusjärjestelmillä edistetään kumppanuuksien – jotka ovat edellytys rahoituksen hakemiselle Luova Eurooppa -yhteistyöhankkeista – luomista ja vaalimista;
6.
Kulttuurista ja kielellistä monimuotoisuutta koskevassa kunnianhimoisessa politiikassa olisi otettava täysimääräisesti huomioon kestävyyskysymykset ja hyödynnettävä teknologista innovointia, myös digitaalialalla;
7.
Monikielisyys (1) edistää kulttuurista moninaisuutta ja luovuutta, myös audiovisuaalisen, media- ja digitaalisen sisällön alalla, sekä mahdollistaa erilaisten kulttuuristen lähestymistapojen, teosten, tietämyksen ja ideoiden laajemman saatavuuden.
Kielitaito (plurilingualism (2)) on globalisoituneessa toimintaympäristössä tärkeä voimavara, joka edistää kulttuurialan ja luovien alojen ammattilaisten ammatillista liikkuvuutta ja vaihtoa;
8.
Ammattimaisesti toimivilla kääntäjillä, tulkeilla ja kieltenopettajilla on merkittävä rooli taideteosten, osaamisen ja ideoiden levittämisessä, erityisesti harvinaisempien eurooppalaisten kielten osalta, mikä tukee arjessa Euroopan kulttuurista monimuotoisuutta;
9.
Kieli-ja semanttiset verkkoteknologiat voivat tukea monikielisyyttä ja kielirajat ylittävää viestintää; helpottaa kieltenoppimista, opetusta ja tietoisuuden lisäämistä; ja tarjota hyödyllisiä välineitä ammattikääntäjille, ottaen huomioon, että tällaisilla välineillä ei voida täysin korvata ihmisen tuottamaa kääntämistä ja niiden tarkkuutta on seurattava ja mukautettava huolellisesti ja jatkuvasti;
(1) Se määritellään usean kielen läsnäoloksi tai rinnakkaiseloksi tietyssä yhteiskunnassa tai alueella tai tietyllä alustalla.
(2) Kielitaito määritellään yksilön kyvyksi käyttää useita kieliä.